পয়সা থাকলেই কি সব পাওয়া যায়! এ কথা গরিব আওড়ায় নিয়মিত। কিন্তু ধনীরা এটা নিয়ে মাথাই ঘামান না। তাঁরা জানেন, পয়সা ফেললে সবই পায়ের কাছে এসে লুটোতে থাকে।
কিন্তু এই মুহূর্তে এই মনোভাবকে সম্বল করে রীতিমতো ঝামেলায় পড়েছেন ‘টাইটানিক’ (১৯৯৭)-এর হিরো লিওনার্দো ডিক্যাপ্রিও। এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, ডাইনোসরের ফসিল কিনতে চেয়ে ঝঞ্ঝাট পাকিয়েছেন এই কোটিপতি হলিউড স্টার। তাঁর উপরে বেজায় চটেছেন বিজ্ঞানীরা। 
সম্প্রতি লিওনার্দো ১৫০ মিলিয়ন বছরের পুরনো অ্যালোসরাসের কঙ্কাল কিনতে চান বলে জানান। এই কঙ্কালটির বিশেষত্ব এখানেই, এটি এক সঙ্গে ডাইনো মা ও শিশুর কঙ্কাল। এর প্রত্নতাত্ত্বিক ও বৈজ্ঞানিক গুরুত্ব অসামান্য। সেই গুরত্বের কথা মাথায় রেখেই বিজ্ঞানীরা প্রশ্ন তুলেছেন, শুধুমাত্র পয়সা থাকলেই কি ডাইনোসরের কঙ্কাল কেনা যায়?
ডাইনোসরের কঙ্কালের প্রতি একটা বিশেষ টান রয়েছে লিওনার্দোর। ২০০৭-এ তিনি এক নিলাম থেকে ৬৭ মিলিয়ন বছরের পুরনো টিরানোসরাসের খুলির একটি ফসিল কেনেন ২৭৬,০০০ মার্কিন ডলারে। ভারতীয় অর্থমূল্যে যা ১ কোটি ৯৭ লক্ষ টাকারও কিছু বেশি। এই নিলামে তাঁর সঙ্গে আর এক হলিউড হিরো নিকোলাস কেজের রীতিমতো লড়াই হয় বিডিং নিয়ে। পরে জানা যায়, এই খুলিটি চোরাই।

এই বিষয়ে অন্যান্য খবর

‘টাইটানিক’-এর নায়ক জ্যাক সহজেই বেঁচে যেত, জানা গেল অঙ্কের হিসেবে


এটাও পরে জানা গিয়েছে যে, হলিউড স্টার রাসেল ক্রো-কে লিওনার্দো নাকি ৬৫ মিলিয়ন বছর আগেকার এক জলজন্তুর খুলি বিক্রি করেছিলেন। 
হলিউড স্টারদের পয়সার কোনও লেখাজোকা নেই। কিন্তু তাই বলে ডাইনোসরের জীবাশ্মের মতো দুষ্প্রাপ্য এবং বৈজ্ঞানিক প্রয়োজনে সংরক্ষণযোগ্য বস্তুকে নিজেদের ব্যক্তিগত সংগ্রহে রাখাটা কতটা নৈতিক? এই প্রশ্ন তুলছেন বিজ্ঞানীরা। এই সব ‘বড়লোকের’ দাপটে বিশ্ব জুড়ে ফসিলের চোরাই ব্যবসা রমরমিয়ে চলছে বলে দাবি তুলছেন অনেকেই। সোসাইটি ফর ভার্টেব্রেট প্যালিওন্টোলজি-র তরফে প্রতিবাদ জানিয়ে বলা হয়েছে, ডাইনোসর বা প্রাগৈতিহাসিক প্রাণীর ফসিল কারও ব্যক্তিগত সম্পত্তি হতে পারে না। ফসিল উদ্ধারে বিপুল শ্রম জড়িত থাকে বিশেষ ভাবে। সে কারণে এর মূল্য নিলামে নির্ধারিত হতে পারে না। পয়সা থাকলেই সব কিছু হাতে পাওয়া যায় না, এটা এই সব মানুষের বোঝা উচিত।